ЩIэныгъэр зи гъуазэ
Къэбэрдей-Балъкъэрым и мызакъуэу, ди къэралым и нэгъуэщI щIыналъэхэми щыцIэрыIуэщ мэкъумэш щIэныгъэхэм я доктор, профессор, КъБР-м мэкъумэш хозяйствэмкIэ щIыхь зиIэ и лэжьакIуэ, ЩIДАА-мрэ РАЕН-рэ я академик Уэлджыр Мушэхьид Кушбий и къуэр.
«Адыгэ псалъэ» газетым и лэжьакIуэхэмрэ Къэбэрдей Адыгэ Хасэмрэ а цIыху щэджащэм гуапэу йохъуэхъу, и ныбжьыр илъэс 85-рэ зэрырикъуам- кIэ. Еджагъэшхуэм и гъащIэ псор триухуащ адыгэхэм я мэкъумэш щIэкIэм, сыт щыгъуи къадэгъуэгурыкIуа IэщIагъэм — Iэщ гъэхъуным. Ар а лэжьыгъэм зэрыщехъулIам, ноби зэфIэкI инхэр къызэрыщигъэлъагъуэм и щыхьэт наIуэщ а IэнатIэм зегъэужьыным хуищIа хэлъхьэныгъэ инхэр.
Абы зэфIигъэкIахэр, иджыри зи яужь итхэр куэд мэхъу. Уэлджырым езым и щIэныгъэ гъуэгум хигъэхьа IэщIа-гъэлIхэм я бжыгъэри къыпхуэмыIуэтэн хуэдизщ. Ар иджыри абыхэм я гъуа- зэщ, щапхъэ зытрахщ.
КъыхэдгъэбелджылыкIынщи, Уэлджыр Мушэхьид Кушбий и къуэм ди республикэм Iэщ гъэхъуным зыщегъэужьыным теухуауэ дунейм къытригъэхьа и тхыгъэхэм я мыхьэнэр инщ. Абыхэм ящыщ зыщ, Къэбэрдей-Балъкъэрым мэл гъэхъуным и Iуэхур щефIэкIуэным теухуауэ, щIэджыкIакIуэхэм нэгъабэ яIэрыхьа тхылъри. А лэжьыгъэм, мэкъумэш щIэныгъэхэм я кандидатхэу ЖьэкIэмыхъу Мухьэмэдрэ Батыр Ольгэрэ и гъусэу къыдигъэкIам, куууэ щызэпкърыхащ мызэкIэ ди республикэм зэрыщефIакIуэм арэзы укъэзымыщI IэнатIэр къыщыгъэщIэрэщIэжыным, къыщыдэхыжыным хуэунэтIа-уэ щыIэ Iэмалхэмрэ хэкIыпIэхэмрэ зыхуэдэр. Ауэ щыхъукIи, зи гугъу тщIы тхылъыр мэл гъэхъуным куэд щIауэ яужь ит IэщIагъэлIхэми къахуэщхьэпэнущ, Iуэху бгъэдыхьэкIэщIэхэр къызэрыщыгъэлъэгъуам къыхэкIыу.
Илъэс 85-р цIыхухъур лIыпIэ щиува зэману къэтлъыти хъунущ. Ар, псом хуэмыдэжу, Мушэхьид хуэдэхэм ще-хьэлIам и деж. Уэлджырыр иджыри жыджэрщ, и лэжьыгъэм хуэIэижьщ, зи щIэныгъэм зэпымыууэ хэзыгъахъуэщ.
Ди гуапэщ ди нэхъыжьыфIыр, щIэныгъэлI ныбжьыщIэхэм я гъуазэр, дяпэкIи узыншэну, дэзыхьэх лэжьыгъэм сыт и лъэныкъуэкIи пэлъэщыну, и Iыхьлыхэм, зыхэт цIыхухэм фIыуэ къалъагъуу куэдрэ псэуну!
КЪУМАХУЭ Аслъэн.
